stanford-oval/wikipedia huggingface dataset:
ג'ולי מושלס
קורות חייה ופועלה

ג'ולי (יוליאנה) מושלס נולדה למשפחה יהודית אמידה בפראג, אז אוסטרו-הונגריה. אביה, וילהלם מושלס היה משפטן. גרמנית הייתה שפת האֵם שלה, והצ'כית – שפת סביבתה. בגלל העיוורון שבו לקתה אִמהּ גדלה ג'ולי אצל בן משפחתה, הצייר והאספרנטיסט האנגלי פליקס סטון מושלס (אנ') (1833–1917), בנו של המוזיקאי איגנץ מושלס. ג'ולי מושלס התחנכה בלונדון ונסעה עם חונכיה ברחבי אירופה וצפון אפריקה, ומסעות אלה השפיעו על התפתחותה. בשהותם במרוקו פגשה בגאולוג הנורווגי הנס הנריק רוֹיש (אנ') (1852–1922), שהתרשם משליטתה בשפות שונות והעסיק אותה כמתורגמנית במכון הגאולוגי באוסלו. בעבודתה בנורווגיה השיגה את ידיעותיה בשפות נורדיות ובגאומורפולוגיה של חצי האי הסקנדינבי.
ב-1912 החלה את לימודיה בגאוגרפיה ובגאולוגיה באוניברסיטת קארל פרדיננד בפראג, וב-1916 קיבלה תואר דוקטור על עבודת התזה שלה בנושא התקופה הבתר-קרחונית בסקנדינביה.
בשנים 1917–1922 הועסקה באוניברסיטה כעוזרת הוראה ומחקר, ללא שכר ראוי. ב-1918 פרסמה את מחקריה על האקלים של פראג ועל האקלים של בוסניה והרצגובינה, ואחריהם פורסמו עבודות נוספות שלה, רובן הוקדשו להיבטים שונים בגאוגרפיה של צ'כיה, מגאומורפולוגיה ועד גאוגרפיה כלכלית. למרות הישגיה במחקר קידומה באקדמיה התעכב, ויש המייחסים זאת למגדר שלה וגם למוצאה היהודי.
ב-1923 עברה מהאוניברסיטה הגרמנית בפראג, שם סבלה מהצקות של הסטודנטים הלאומנים הגרמנים, לאוניברסיטת קארל הצ'כית. ב-1934 עברה את משוכת ההביליטציה (אנ') בהתמחות בגאוגרפיה אנושית, אך בעבודתה המדעית התמקדה בגאוגרפיה פיזית, בעיקר בגאומורפולוגיה. מחקריה פורסמו בכתבי-עת מדעיים בארצות הברית, בצרפת ובשוודיה.
בפרוץ מלחמת העולם השנייה נמלטה מארצהּ והגיעה לאוסטרליה, שם לימדה גאוגרפיה בפקולטה לכלכלה באוניברסיטת מלבורן וכן התפרנסה מעבודות תרגום. בשנים 1942–1944 (אחרי הכיבוש היפני של אינדונזיה) עבדה כגאוגרפית בשרות הצבא המלכותי של איי הודו המזרחיים ההולנדיים, (אנ'). מושלס פעלה גם כמתנדבת בארגון הצלב האדום.
בתום המלחמה חזרה לפראג וגילתה שכל משפחתה נספו. בשנים הראשונות לשובה הייתה מובטלת ונתמכה על ידי חברתה לחיים, חוקרת הספרות ילידת דנמרק גרטה הורט (Greta Hort). ב-1950 קיבלה משרת מרצה במחלקה לגאוגרפיה באוניברסיטת קארל בפראג.
בדבריו בינואר ב-1953 בפני מועצת הפקולטה לגאולוגיה ולגאוגרפיה באוניברסיטת קארל, שבעקבותיהם הומלץ על העלאתה לדרגת פרופסור-חבר, הכריז פרופ' ז'רומיר קורצ'ק (צכ'): ”ד"ר מושלסובה פרסמה עבודות מחקר לא מעטות, גם בכתבי עת זרים. עבודותיה הראשונות היו בגאולוגיה, והיא עוסקת בגאוגרפיה רגיונלית וכלכלית. [מושלסובה] שולטת בשני התחומים וניתן לומר שהיא הגאוגרפית הטובה ביותר שלנו – – – אלמלא האנטישמיות, היא הייתה פרופסור יוצאת דופן לפני המלחמה”.
עישון כבד תרם למותה בגיל 63 ממחלת הסרטן בפראג ב-1954.
הערות שוליים

↑  נולד בפראג ב-1861, נספה בטרזין ב-1943
↑  כך נקראה אוניברסיטת קארל בפראג עד 1920, שאז התפצלה לסניף הצ'כי, שאימץ את השם "אוניברסיטת קארל", בעוד הסניף הגרמני נקרא בשם "האוניברסיטה הגרמנית בפראג"; הסניף הגרמני חדל להתקיים ב-1945
↑  עמוד 378 ברשומות אוניברסיטת קארל בפראג, 1917
↑  ג'ולי מושלס ואלבינה דראטבֿובֿה (Dratvová) היו שתי הנשים היחידות בפקולטה למדעים באוניברסיטת קארל בפראג שהגיעו לדרגת דוצנט (אנ') בתקופה שבין שתי מלחמות העולם
↑  הצבא שפעל לצד בעלות הברית בפקודת הממשלה ההולנדית הגולה בראשות המלכה וילהלמינה
↑  על ג'ולי מושלסובה באתר iFOROM (עיתון אוניברסיטת קארל בפראג),‏ 4 במרץ 2014 (בצ'כית)
| --- | --- |
בקרת זהויות :  BnF: cb164851882 (data)  GND: 1244180297  NKC: jk01082125  VIAF: 312925414   WorldCat (עם VIAF): 312925414
ג'והור באהרו

ג'וֹהוֹר בַּאהְרוּ (במלאית: Johor Bahru, בכתב ג'אווי: جوهر بهرو, בסינית: 新山, בטמילית: ஜொஹோர் பாரு) היא בירת מדינת ג'והור במלזיה. העיר נמצאת בקצה הדרומי של חצי האי המלאי, על חוף מצר ג'והור המפריד בינה ובין סינגפור. בעיר מתגוררים 497,067 תושבים (נכון ל-2010).
היסטוריה

ג'והור באהרו נוסדה ב-1855 על ידי הסולטאן טמנגונג (במלאית: Temenggung) תחת השם טנג'ונג פוטרי (במלאית: Tanjung Puteri) כדי לשמש מרכז שלטוני לסולטנות ג'והור. ב-1858 השם שונה לאיסקנדר פוטרי (במלאית: Iskandar Puteri). ב-1866 השם שונה שוב לשם הנוכחי, ג'והור באהרו.
בהמשך המאה ה-19 ג'והור באהרו החלה להתפתח ולהתרחב תחת שלטון הסולטאן אבו בכר. בסוף המאה הגיע לג'והור באהרו גל של מהגרים סינים שעזרו להתפתחותה. ההתפתחות והגדילה נמשכו עד מלחמת העולם השנייה.
ב-31 בינואר 1942 כוחות האימפריה היפנית כבשו את ג'והור באהרו במסגרת קרב מלאיה. הבריטים פוצצו את הגשר שקישר בין ג'והור באהרו ובין סינגפור בניסיון לעצור את התקדמות היפנים, אך היפנים הצליחו לצלוח את מצר ג'והור ולכבוש את סינגפור תוך זמן קצר. ג'והור באהרו שוחררה על ידי בעלות הברית ב-1945 כמו יתר חצי האי המלאי.
ב-1 בינואר 1994 ג'והור באהרו קיבלה מעמד רשמי של עיר.
כלכלה

כלכלת העיר מתבססת בעיקר על קשרי מסחר עם סינגפור הקרובה. תיירים רבים באים מסינגפור לג'והור באהרו וגם אנשים מג'והור באהרו עובדים בסינגפור.
חינוך

בעיר נמצאות מספר אוניברסיטאות, בהן האוניברסיטה הטכנולוגית של מלזיה.
תחבורה

העיר מקושרת לסינגפור בשני גשרים: גשר ג'והור-סינגפור והקישור השני מלזיה-סינגפור.
את העיר משרת נמל התעופה הבינלאומי סנאי, הנמצא בעיירה סנאי במרחק של 35 קילומטרים צפון-מערבית למרכז ג'והור באהרו. הנמל מציע טיסות ליעדים בתוך מלזיה ולמספר יעדים נוספים במזרח אסיה.
ערים תאומות

הרפובליקה העממית של סין שנג'ן, גואנגדונג, הרפובליקה העממית של סין
מלזיה קוצ'ינג, סראוואק, מלזיה
ערב הסעודית ג'דה, ערב הסעודית
טורקיה איסטנבול, טורקיה
אינדונזיה סורבאיה, אינדונזיה
הערות שוליים

1 2  מפקד 2010, מחלקת הסטטיסטיקה של מלזיה (במלאית).
| --- | --- |
בקרת זהויות :  NLI: 987007552511205171  BnF: cb124210343 (data)  GND: 4386060-6  LCCN: n80080339  MusicBrainz: b7b38668-abbd-4426-9e08-6f998c5205ec  SUDOC: 033334021  VIAF: 158016095   WorldCat (עם VIAF): 158016095
ג'יג'י דולין

| --- | --- |

דולין, 2019
 לידה:  5 ביוני 1997 (בת 27) דגלסוויל, ג'ורג'יה, ארצות הברית
 שם במה:  פריסילה קלי ג'יג'י דולין טמפון גירל
 משקל:  52 ק"ג
 גובה:  1.65 מטר
 לאום:  אמריקאי
 קריירה מקצוענית:  מרץ 2015 – הווה (כ־9 שנים)
 מאמנים:  Murder-1
 ליגות:  WWE
 מידע אישי
 בן או בת זוג:  דארבי אלין (2018–2020)   נאש קרטר (2023–?) 
 
פריסילה לי קלי (באנגלית: Priscilla Lee Kelly; נולדה ב-5 ביוני 1997) הידועה יותר בשם הבמה שלה, ג'יג'י דולין היא מתאבקת אמריקאית, המופיעה בארגון ההיאבקות WWE, בתוכניות NXT וסמאקדאון כחלק מקבוצת טוקסיק אטרקשן. היא פעמיים אלופת זוגות הנשים של NXT עם ג'ייסי ג'יין.
לפני שהוחתמה ב-WWE, קלי הופיעה בארגון ההיאבקות Major League Wrestling‏ (MLW). היא מוכרת בעיקר בשל תקופתה בארגון היאבקות הנשים Shine, שבו הייתה אלופת נובה של Shine.
קריירת היאבקות מקצועית > All Elite Wrestling‏ (2019, 2020)

ב-31 באוגוסט 2019 באירוע All Out של ארגון ההיאבקות All Elite Wrestling‏ (AEW), קלי ערכה הופעה מפתיעה במסגרת קרב הקזינו באטל רויאל. כמו כן, היא התמודדה בקרב יחידים מול בריט בייקר ב-23 בינואר בפרק של התוכנית Dynamite, שבסופו הפסידה.
קריירת היאבקות מקצועית > WWE (2018–היום) > טוקסיק אטרקשן (2020–2023)

ב-30 ביולי 2018, נודע שקלי תשתתף בטורניר הנשים לזכר מאי יאנג השני בתולדות ארגון ה-WWE. למרות מאמציה לעבור לשלב הבא, היא הודחה על ידי דיאונה פוראזו כבר בסיבוב הראשון.
ב-20 בינואר 2021, המותג NXT הודיע על החתמתה של קלי, שעתה תתחרה תחת שם הבמה ג'יג'י דולין ועל הבכורה שלה בטורניר הזוגות לזכר דאסטי רודס הראשון של הנשים. היא חברה לשורות קורה ג'ייד, שגם היא הייתה החתמה חדשה. לעומת זאת, השתיים הודחו כבר בסיבוב הפותח של הטורניר לאחר שהפסידו ל-The Way (קנדיס לאריי ואינדי הארטוול). ב-27 ביולי בפרק של התוכנית NXT, דולין ביחד עם מנדי רוז כמנהיגה וג'ייסי ג'יין יצרו את קבוצת טוקסיק אטרקשן. בפרק הספיישל NXT Halloween Havoc, שנערך ב-26 באוקטובר, דולין וג'יין ניצחו את איאו שיראי וזואי סטארק ואת אינדי הארטוול ופרסיה פירוטה בקרב זוגות סולם משולש וכתוצאה מכך הפכו לאלופות זוגות הנשים החדשות של NXT. באירוע NXT WarGames, שנערך ב-5 בדצמבר, קבוצת טוקסיק אטרקשן ביחד עם דקוטה קאי הפסידו לקורה ג'ייד, איאו שיראי, קיי לי ריי וראקל גונזלס במסגרת קרב ה-WarGames המסורתי. בפרק הספיישל Vengeance Day, שנערך ב-15 בפברואר, דולין וג'יין הגנו בהצלחה על אליפות הזוגות מול הארטוול ופירוטה. במופע המקדים לאירוע NXT Stand & Deliver, השתיים הפסידו את חגורות האליפות לדקוטה קאי וראקל גונזלס בשל הפרעה מצידה של וונדי צ'ו, הפסד שקטע תקופת כהונה של 158 ימים. לעומת זאת, הן השיבו אליהן את חגורות אליפות הזוגות לאחר שניצחו בקרב החוזר שלושה ימים לאחר מכן בפרק של התוכנית NXT 2.0 לאחר הסחת דעת מצידה של אלופת הנשים. בפרק הספיישל המסיבה האמריקאית הגדולה, שנערך ב-5 ביולי, דולין וג'יין הפסידו את אליפות הזוגות לרוקסן פרז וקורה ג'ייד.
ב-19 באוגוסט 2022 בפרק של התוכנית סמאקדאון, דולין ערכה את הופעת הבכורה שלה ברוסטר הראשי ביחד עם ג'ייסי ג'יין כמשתתפות בטורניר הזוגות אשר קבע את אלופות זוגות הנשים החדשות של ה-WWE. הן ניצחו בקרב הראשון את נטליה וסוניה דוויל. לעומת זאת, הן הוכרחו לפרוש מהטורניר עקב פציעה שספגה דולין. השתיים חזרו לפעילות ב-9 בספטמבר, כשהפסידו לאלופת זוגות הנשים, אלייה וראקל רודריגז.
בפרק הספיישל NXT New Year's Evil, שנערך ב-10 בינואר 2023, דולין וג'יין הוכתרו כמנצחות בקרב הבאטל רויאל של 20 מתאבקות לאחר שהדיחו זו את זו בו זמנית, דבר שהעניק לכל אחת מהן את ההזדמנות להתמודד על אליפות הנשים של NXT נגד רוקסן פרז בקרב משולש באירוע NXT Vengeance Day. בקרב זה, פרז ניצחה ושמרה על תוארה.
קריירת היאבקות מקצועית > WWE (2018–היום) > תחרות יחידנית (2023–היום)

ב-7 בפברואר 2023, במהלך פינת האירוח !Ding Dong, Hello של ביילי, ג'יין בגדה בדולין, דבר שהוביל לסיום קבוצת טוקסיק אטרקשן. ג'יין התמודדה מול דולין בקרב יחידים בפרק הספיישל Roadblock, שהתקיים ב-7 במרץ ובו דולין יצאה עם ידה על העליונה. שתי החברות לשעבר התמודדו פעם נוספת האחת מול השנייה ב-2 במאי, כאשר ג'יין ניצחה את דולין. הפיוד ביניהן הגיע לקיצו ב-30 במאי בפרק של התוכנית NXT, כשדולין ניצחה את ג'יין בקרב כלוב מרובה נשקים.
ב-27 ביוני בפרק של התוכנית NXT, דולין גברה על קיאנה ג'יימס, כשלאחר הקרב, ג'יימס תקפה את דולין ואף השפילה אותה, כשהשליכה עליה פחיות צבע. דולין הגיבה למאורע זה ב-4 ביולי בפרק של התוכנית NXT, כשהשחיתה את משרדה של ג'יימס. הפיוד בין דולין לג'יימס הגיע לנקודת שיא ב-18 ביולי בפרק של התוכנית NXT, כשדולין נוצחה על ידה. חודש לאחר מכן, דולין השתתפה בקרב מרובע אשר קבע את זהות המועמדת לאליפות הנשים של NXT, כאשר היא לא צלחה בניסיונה לעשות זאת ואף הוצמדה על ידי אותה ג'יימס.
ב-5 בספטמבר בפרק של התוכנית NXT, דולין הוכנעה לניצחון על ידי תיה הייל לאחר הפרעה מצידה של בלייר דבנפורט.
חיים אישיים

ב-21 בנובמבר 2018, קלי התחתנה עם המתאבק סמואל ראטש, המוכר יותר בשם הבמה שלו, דארבי אלין. לעומת זאת, באוגוסט 2020, היא הודיעה שהם מתגרשים.
אליפויות והישגים

הישגים בארגון ההיאבקות F1RST Wrestling
אליפות Uptown VFW של F1RST Wrestling (פעם אחת)
הישגים במגזין ההיאבקות Georgia Premier Wrestling
טורניר Together We Fight (פעם אחת)  - עם צ'יפ דיי
הישגים במגזין ההיאבקות Grim's Toy Show Wrestling – GTS
האליפות הבין מגדרית של GTS (פעם אחת)
הישגים במגזין ההיאבקות Pro Wrestling Illustrated – PWI
PWI דירג אותה במקום ה-38 מתוך 100 המתאבקות הטובות ביותר לשנת 2020
הישגים במגזין ההיאבקות Rogue Wrestling
אליפות הזוגות של Rogue (פעם אחת)  - עם וייפרס
הישגים במגזין ההיאבקות Shine Wrestling
אליפות נובה של Shine (פעם אחת)
טורניר אליפות נובה של Shine‏ (2017)
הישגים בארגון ההיאבקות World Wrestling Entertainment – WWE
אליפות זוגות הנשים של NXT (פעמיים)  - עם ג'ייסי ג'יין
הערות שוליים

↑  דארבי אלין ופריסילה קלי מתחתנים
↑  פריסילה קלי ודארבי אלין התגרשו
קלי היא אלופת נובה של Shine לשעבר
בסארי

רקדן בבנדפאסי
בית בכפר של בני הבדיק
דינדפלו
חבל בסארי (צרפתית Pays bassari) הוא חבל ארץ בדרום-מזרחה של סנגל, סמוך לגבולה עם גינאה, ואתר מורשת עולמית של אונסק"ו אשר הוכרז בשנת 2012. ההכרזה מקיפה שלושה אזורים סמוכים - בני הבסארי מתגוררים באזור הכפר סלמאטה (Bassari–Salémata), בני הבדיק סביב בנדפאסי (Bedik–Bandafassi) ובני הפולה בעיקר באזור הכפר דינדפלו (Fula–Dindéfello). בני כל-אחד משלושת האזורים האלה התיישבו בהם במהלך אלף השנים האחרונות, בתהליך מתמשך של נדידות ופלישות בלתי-פוסקות; ופיתחו תרבויות שונות, המשתלבות כל-אחת בסביבתה הטבעית המקומית.
היסטוריה

החפירות ארכלוגיות חשפו עדויות מעטות לנוכחות אנושית באזור, בדמות משענות למושבי אבן מהתקופה הפרהיסטורית. מתקופת האבן החדשה ולאחריה נמצאו אבנים מעובדות וכלי אבן, אולם גם ממצאים אלה מועטים. נראה כי בני הקוניאגי (Coniagui) והבסארי (Bassari) היו הראשונים שהתיישבו באזור, ואחריהם היגרו אליו אוכלוסיות אחרות, דוגמת המלינקה (Malinke), הסרקולה (Sarakole), הפולה (Fula) והמנדינגו (Mandingo). נדודי הפולה והמנדינגו מהמאות ה--11 עד ה-13, הם המוקדמים ביותר שזכו לממצאים בשטח, ואילו המקור האירופי הכתוב הראשון לתולדות האזור הוא מהמאה ה-16. מקור זה נכתב בידי פורטוגזים אשר התקדמו מחופי מערב אפריקה לכיוון מאלי שבפנים היבשת. מקורות מאוחרים יותר המשיכו ותיעדו את גלי ההגירה והפלישות שפקדו את חבל הבסארי עד המאה ה-20. לדוגמה, שבט בדיק הוא תוצר של עירוב בין שבטי הבסארי והמנדינגו לאחר המאה ה-13, ובניו נדחקו לאזור מחיה קטן בבנדפאסי, כתוצאה מפלישת עמים שונים מכיוון גינאה ומאלי. דוגמה אחרת היא זו של בני פולה המוסלמים, אשר המשיכו והיגרו לאזור עד המאה ה-19. במאה זו הם התפשטו ברחבי חבל הבסארי על חשבונם של העמים האחרים, תוך שימוש באלימות ואגב כריתת בריתות עם המתיישבים האירופים. רק באמצע המאה ה-20 הפכו יחסי האוכלוסיות השונות לרגועים.
האתרים

חבל בסארי משתרע על-פני מישורי סחף בגובה של 100 עד 200 מטרים מעל פני הים, ובאזור גבעי שגובהו נע בין 350 ל-500 מטרים. האזור זכה לשם "מגדל המים של אפריקה המערבית" שכן הנהרות ניז'ר, גמביה וסנגל נובעים בו. חורש סוואנה מכסה חלק נרחב משטחו של החבל, והשטח המעובד משתרע על-פני פחות מעשירית ממנו.
כלכלת שלוש הקבוצות באזור מבוססת מזה שנים רבות על חקלאות וגידול משק החי, שמתבצעים בשיתוף. בשדות נשתלים יבולים מסוגים שונים לזה לצד זה, וכל אחד מהם נקצר בעיתו. הגידולים הפופולריים ביותר הם דוחן, תירס, מניהוט מצוי ובוטנים. לכפריים אין בעלות בשדות, ואלה שעושים בהם שימוש קונים בהם זכות הנאה ותו לא. מספר כללים חולשים על העיסוק בחקלאות, ואלה כוללים איסור קציר לפני הבשלת היבולים, חלוקת מלאכת הקציר בין גברים ונשים ואיסור אכילת מיני מזון מסוים, דוגמת דבש, בירה עשויה מדוחן ותמד.
האתרים > בני הבסארי, אזור סלמאטה

אזור גבעי זה מכסה שטח של 242 קמ"ר מדרום לכפר סלאמטה, והוא נגיש רק באמצעות שבילים. השדות מכסים רק עשרה אחוזים מהשטח, וערוכים טרסות הניתנות להצפה, ולצידם שוכנים כפרים ומקבצי בקתות. האזור עשיר במערות ובממצאים ארכאולוגיים. בני הבסארי מכנים את עצמם בשם "בליאן" (Beliyan), בעוד ש"בסארי" הוא השם שניתן להם על ידי בני הפולה. עד המאה ה-20, נבנו בתי הכפר העגולים באזורים מוגבהים, סביב רחבה מרכזית, והם נשאו גג עשוי קש. ברחבה המרכזית נבנה מבנה מרכזי שכּוּנה בשם "אמבופור" (Ambofor) וזה משמש למגורי בני הנוער, ולשמירת חפצי פולחן. כיום בונים התושבים מבנים פזורים וארעיים, והכפרים העתיקים משמשים רק לחגיגות ולטקסים מסורתיים.
הבסארי מחלקים את מעגל החיים לשבעה שלבים, הן לגברים והן לנשים, וכל אחד מהם מתאפיין בתודעה שונה ובמחויבות רבות יותר לקהילה. המעבר משלב לשלב נערך במסגרת טקסים ומבחנים שונים, המלווים בריקודים ובמשחקי דמויות, המשתנים בהתאם לשלבים. לעיתים בגדי הדמות מורכבים ביותר, ולעיתים אין לה ביטוי אלא בהשמעת קולות. השלב החשוב ביותר הוא זה שלב החניכה הנמשך חמש שנים ומלווה במבחנים רבים וארוכים; אך החלוקה לשלבים הולכת ומאבדת מחשיבותה. המטאפיזיקה של בני הבסארי גורסת כי כל היצורים החיים - בני אדם, בעלי חיים וצמחים - הם חלק מקוסמוגוניה אחת, והטבע נשלט על ידי כוחות על-טבעיים.
האתרים > בני הבדיק, אזור בנדפאסי

שטחו של שטח זה הוא 181 קמ"ר, והוא משתרע בנוף של הרים ועמקים. תשעה כפרים (i-kon) שוכנים באזור, והם בנויים בצפיפות. תשעת הכפרים האלה מיועדים כיום לעריכת טקסים וחגיגות בלבד, אך חל איסור לעוזבם. בתיהם בנויים מקירות בוץ, לפי קרבת דם (קלאן או "איאנגה" Iyanga), היינו, שכל מתחם מיועד עבור ראש המשפחה, נשותיו, אחיו וכל ילדיהם הרווקים והנשואים. לעומת זאת, חיי היום-יום של הכפריים מתנהלים בבתי חזרן מפוזרים וארעיים, אותם ניתן להזיז ממקום למקום בהתאם לצרכים.
גם הבדיק מחלקים את מעגל החיים לקבוצות גיל, אך רק אצל הגברים, ותפיסתם המטאפיזית דומה לזו של הבסארי.
האתרים > בני פולה, אזור דינדפלו

אזור זה משתרע על-פני שטח של 79 קמ"ר. אופיו הררי ובמרכזו רמה שבה חמישה כפרים. הוא מתאפיין בצוקים, במפלי מים ובסלעים מזדקרים המכוסים בצמחייה. עם זאת, כפריהם של בני הפולה פזורים גם באזוריהם של הבסארי והבדיק, בעיקר במישורים המאפשרים מרעה.
בני הפולה נבדלים מהבסארי והבדיק בדתם, שכן הפולה הם מוסלמים, וכפריהם ערוכים סביב מסגדים. גם כלכלתם נבדלת מזו של שכניהם, שכן היא התבססה בעבר רק על חוואות וגידול מקנה, אם כי כיום, בעקבות מגעיהם עם הקבוצות האחרות, עוסקים הפולה גם בחקלאות.
בעל שם

בעל שֵׁם הוא כינוי ביהדות לאדם שמיוחסת לו הכרה בשמותיו המפורשים של האלוהים, ויכולת להשתמש בכוחם לטוב או לרע.
בעלי השם היו מקובלים, מרפאים עממיים שנעזרו בעבודתם בשמות קדושים, בקבלה מעשית, בהשבעות ובקמיעות. כינוי זה ניתן להם בשל עיסוקם בצירופי שמות. בעלי השם נפוצו בעיקר במזרח אירופה. בראשית החסידות הפכו חלק מבעלי השם לצדיקים, והנהיגו קבוצות חסידים. בעל השם המפורסם ביותר הוא הבעל שם טוב, מסופר שהיה מחלק קמעות שעליהם שמו בלבד. בגרמניה נודע רבי יצחק אריה וורמסר ממיכלשטאט, הידוע בכינויו "הבעל שם ממיכלשטאט".
בעלי שם נודעים נוספים:
אהרן מבגדד המוזכר במגילת אחימעץ ברבי פלטיאל[דרוש מקור]
רבי בנימין בן זרח הפייטן
רבי אליהו בעל שם מחלם, תלמיד המהרש"ל
רבי אליהו לואנץ, התפרסם בכינויו "רבי אליהו בעל שם"
רבי יואל בעל שם מזאמושץ'
רבי יואל היילפרין (בעל שם) מזאמושץ' (אנ'), נכדו של רבי יואל בעל שם הראשון
רבי אדם בעל שם
ד"ר חיים שמואל יעקב פאלק מלונדון
משה דוד מפאדהייץ (פודהייץ)
ראו גם

בעל מופת
באבא
לקריאה נוספת

מיכל אורון, מ'בעל שד' ל'בעל שם': שמואל פאלק, 'הבעל שם מלונדון', מוסד ביאליק, ירושלים תשס"ג
בסדרגמור

בסדרגמור הוא אלבום האולפן השני של הראפר הישראלי מיכאל סוויסה. האלבום יצא לאור ב-8 באוגוסט 2022. מתוך האלבום יצא הסינגל "אחד לא מספיק", ב-25 במאי 2022. באלבום הופעות אורח של בוי אצ'י, הפנר, כהן וסימה נון.
הפקה וקידום

ב-22 במאי 2022, פרסם סוויסה ברשתות החברתיות סרטון של עצמו מתעופף בשמיים ומתחתיו כיתוב "25.5", תאריך צאת הסינגל המוביל מתוך האלבום, "אחד לא מספיק". ב-26 ביולי, פרסם הודעה כי האלבום "כמעט בחוץ" עם תמונה של עטיפת האלבום מטושטשת. שבועיים לאחר מכן, הודיע כי האלבום עתיד לצאת ביום שני, 8 באוגוסט 2022.
המפיק המרכזי באלבום הוא אורי שוחט, שהשתתף גם בהפקת אלבומיו הקודמים של סוויסה. נוסף לשוחט, בהפקת האלבום השתתפו איתמר גוב ארי, ג'ונתן אנטוי, הפנר, בוי אצ'י, צוקוש, שפריר וסוויסה עצמו.
הצלחה מסחרית

ביום הראשון לצאתו, הגיעו שמונה שירים מתוך האלבום אל מצעד 200 השירים המושמעים ביותר בספוטיפיי. ביום זה, זכו השירים לסך מצטבר של 45 אלף השמעות. במצעד האלבומים השבועי של השירות, הגיע האלבום למקום השמיני בשבוע צאתו.
רשימת רצועות

| מס' | שם | מפיק(ים) | משך |
| --- | --- | --- | --- |
| 1. | אין תלונות  | אורי שוחט, איגוב | 2:14 |
| 2. | מה הלוז  | ג'ונתן אנטוי, שוחט, בוי אצ'י | 2:53 |
| 3. | מתמדבר  | שוחט | 1:55 |
| 4. | צ׳ארלס דאווין  | שוחט | 2:41 |
| 5. | פיצ׳פקעס  | שוחט, הפנר | 2:42 |
| 6. | עכשיו ומיד  | שוחט | 2:08 |
| 7. | שפשף (בהשתתפות בוי אצ'י)   | בוי אצ'י | 2:50 |
| 8. | טחינה גולמית  | שוחט | 2:41 |
| 9. | אחד לא מספיק  | שוחט | 2:47 |
| 10. | אפס סבלנות  | ג'ונתן אנטוי, בוי אצ'י | 2:39 |
| 11. | מערוף (בהשתתפות הפנר, כהן וסימה נון)   | הפנר | 3:13 |
| 12. | שפריץ  | הפנר, ישי סוויסה, איגוב | 2:33 |
| 13. | דה וינצ׳י  | צוקוש | 2:24 |
| 14. | מיכאלאנג׳לו  | שוחט, איתי שטרנברג | 2:36 |
| 15. | אין לזה צורה  | שפריר, שוחט | 3:16 |
| 16. | מה זה אמור להיות  | מיכאל סוויסה, שוחט | 2:28 |
| משך כולל: | משך כולל: | משך כולל: | 42:08 |
רשימת רצועות > ביאורים

1 2 3 4 5 6 7  מציין הפקה נוספת.
הערות שוליים

↑   יו! הפודקאסט #55 - עם סוויסה על אסטרטגיה (או שלא), על דום ועל ״בסדרגמור״, סרטון בערוץ "Yo! The Podcast", באתר יוטיוב (אורך: 01:17:21)
↑  אורי שוחט, איתמר גוב ארי, ג'ונתן אנטוי, הפנר, בוי אצ'י, צוקוש, שפריר, מיכאל סוויסה
↑  מיכאל סוויסה, 25.5, באתר אינסטגרם
↑  מיכאל סוויסה, "בסדרגמור" ממש כמעט בחוץ, באתר אינסטגרם
↑  מיכאל סוויסה, לגבי האלבום, באתר אינסטגרם
1 2  המצעד היומי, באתר ספוטיפיי, 8 באוגוסט 2022
↑  מצעד האלבומים השבועי, באתר ספוטיפיי, 11 באוגוסט 2022
גאולוג

ערך זה עוסק באדם העוסק בגאולוגיה. אם התכוונתם למשמעות אחרת, ראו .
"הגאולוג" – קרל שפיצווג, 1860
גאולוג הוא מדען החוקר ומייעץ בנושא גאולוגיה שהוא אחד מנושאי מדעי הטבע.
הגאולוג חוקר את כדור הארץ המוצק: תכונותיו, תהליך וזמן היווצרותו, מרכיביו השונים, התהליכים הדינמיים המתרחשים בו (כגון רעידות אדמה, נדידת היבשות ותצורות נוף) ואוצרות הטבע הטמונים בו. הגאולוג חוקר באמצעות קרקעות, סלעים, מינרלים ומאובנים את התפתחות כדור הארץ, התהליכים השותפים ליצירתו ולשינויים המתרחשים בו, והשפעתם על יצירת הנוף המגוון שאנו רואים.
הגאולוגיה מורכבת מתחומי מחקר רבים ומגוונים המפרקים את כדור הארץ ותכונותיו למרכיבים השונים, מספקים הסברים לתופעות ותצפיות, ושבים ומאחדים את המידע לתמונה שלמה. תחומי המחקר הרבים יוצרים מקצועות גאולוגיים שונים, לדוגמה:
פלאונטולוג – חוקר מאובנים
מינרלוג – חוקר מינרלים
גאופיזיקאי – עוסק בגיאופיזיקה, שהיא, חקר מבנה כדור הארץ ואת התהליכים הפיזיקליים המתרחשים בו
סייסמולוג – חוקר רעידות אדמה באמצעות גלים סייסמיים
לימודי גאולוגיה בישראל

בישראל ניתן ללמוד גאולוגיה במסגרת אקדמית בשלוש אוניברסיטאות:
אוניברסיטת בן-גוריון בנגב – לתואר בוגר (רגיל או תואר כפול עם ביולוגיה או מדעי המחשב או הנדסה אזרחית/הנדסת מבנים), מוסמך ודוקטור במסגרת המחלקה לגאולוגיה ומדעי הסביבה, כן ניתנים מספר קורסי שירות ומבוא כללים למחלקות אחרות. במקביל קיימים קורסים במסלול לגיאומורפולוגיה במסגרת המחלקה לגאוגרפיה ופיתוח סביבתי.
האוניברסיטה העברית בירושלים – בוגר (חד-חוגי או דו-חוגי), מוסמך ודוקטור במכון למדעי כדור הארץ. בהתאם למבנה המסלול נלמדים גם המקצועות מדעי האטמוספירה, אוקיינוגרפיה ולימודי הסביבה. לתלמידי חוגים אחרים ניתנים מטעם המכון קורסים מיוחדים כמו: "מבוא לגאולוגיה לתלמידי גאוגרפיה".
האוניברסיטה הפתוחה – קיימים יותר מעשרה קורסים בגאולוגיה במסגרת לימודים לתואר במדעים או במדעי הטבע.
ביתר האוניברסיטאות משולבים לימודי הגאולוגיה עם לימודי מדעים קרובים:
אוניברסיטת חיפה – קורסים במסגרת החוגים גאוגרפיה ולימודי הסביבה, ציוויליזציות ימיות ומדעים גיאו-ימיים.
אוניברסיטת תל אביב – קורסים במסגרת החוג לגאופיזיקה ולמדעים פלנטריים
אוניברסיטת בר-אילן – במסגרת הקורסים לגאוגרפיה במחלקה ללימודי ארץ ישראל
הטכניון - מכון טכנולוגי לישראל – קורסים במסגרת הפקולטה להנדסה אזרחית וסביבתית
מכון ויצמן למדע – לימודים לתואר שני ושלישי במסגרת המחלקה למדעי הסביבה וחקר האנרגיה
כמו כן מתקיים קורסים בנושאי גאולוגיה במסגרת פעולות ההדרכה של החברה להגנת הטבע ומוסדות להוראת מקצוע מורה דרך.
ג'יימס פרנק

| --- | --- |

 לידה:  26 באוגוסט 1882 המבורג, הקיסרות הגרמנית 
 פטירה:  21 במאי 1964 (בגיל 81) גטינגן, גרמניה המערבית 
 ענף מדעי:  פיזיקה
 מקום מגורים:  גרמניה, ארצות הברית
 מקום קבורה:  בית הקברות אולסדורף 
 מקום לימודים:  אוניברסיטת היידלברג  אוניברסיטת הומבולדט של ברלין  Wilhelm-Gymnasium 
 מנחה לדוקטורט:  Emil Warburg, פול דרודה 
 מוסדות:  אוניברסיטת ג'ונס הופקינס  אוניברסיטת שיקגו  אוניברסיטת גטינגן  אוניברסיטת הומבולדט של ברלין 
 תלמידי דוקטורט:  היינץ מאייר-לייבניץ, האנס קופפרמן, Wilhelm Hanle, Robert Leroy Platzman, האנס קופפרמן, Fritz Houtermans, Wilhelm Hanle, Warren L. Butler 
 פרסים והוקרה:  פרס נובל לפיזיקה (1925)  חבר זר של החברה המלכותית (23 באפריל 1964)  פרס רומפורד (1955)  פרס דני היינמן (1961)  מדליית מקס פלאנק (1951)  צלב הברזל  צלב הנזה 
 בן או בת זוג:  הרתה ספונר (1946–?) 
 הערות:  יהודי
 תרומות עיקריות
 גילוי החוקים השולטים בפגיעה של אלקטרון באטום, ניסוי פרנק-הרץ.
 
ג'יימס פרנק (26 באוגוסט 1882 – 21 במאי 1964) היה פיזיקאי גרמני-יהודי, שזכה בפרס נובל לפיזיקה.
השכלה ופעילות

ג'יימס פרנק נולד כבנם הבכור של רבקה ויעקב, בנקאי, בהמבורג שבגרמניה.
פרנק סיים את עבודת הדוקטורט שלו בשנת 1906 באוניברסיטת הומבולדט שבברלין בה הוא למד ולימד עד לשנת 1918. ב-1914 התנדב לצבא הגרמני כדי להשתתף במלחמת העולם הראשונה וב-1915 הועלה לדרגת לוטננט וקיבל אות צלב הברזל, דרגה ראשונה. לאחר המלחמה, התמנה לראש תחום פיזיקה במכון קיסר וילהלם בברלין. בשנת 1920 התמנה לראש המכון לפיזיקה ניסויית באוניברסיטת גטינגן, גרמניה. באותה התקופה עבד עם מקס בורן. בשנת 1925 קיבל פרס נובל לפיזיקה על גילוי החוקים השולטים בפגיעה של אלקטרון באטום, יחד עם גוסטב הרץ, שותפו לעבודה זו. העבודה בוצעה ברובה בשנים 1912–1914 וכללה בין היתר את ניסוי פרנק-הרץ, המהווה שלב חשוב בהוכחת מודל האטום של בוהר.
עם עליית הנאצים לשלטון, ופיטורי המורים היהודים, סירב לנצל את האפשרות להמשיך לעבוד בגרמניה על סמך שירותו בצבא הגרמני והיגר לארצות הברית. תחילה עבד באוניברסיטת ג'ונס הופקינס ולאחר מכן באוניברסיטת שיקגו. פרנק השתתף באופן פעיל בפרויקט מנהטן.
חיבר את דו"ח פרנק על הבעיות בשימוש בפצצת אטום לצרכים צבאיים.
בשנת 1953 הגיע לגרמניה לצורך קבלת אזרחות כבוד של העיר גטינגן.
מדליות ופרסים נוספים בהם זכה: 1951 - מדליית מקס פלאנק של ארגון הפיזיקאים הגרמני, 1955 - פרס רומפורד של האקדמיה האמריקאית לאמנויות ולמדעים. חבר בחברה המלכותית של לונדון מאז 1964.
נישא ב-1911 לאינגריד לבית יוזפסון. לשניים נולדו שתי בנות.
ג'יימס פרנק נפטר במהלך ביקור בגטינגן ונטמן בבית עלמין בהמבורג.
לקריאה נוספת

אמיל פוירשטיין, יהודים מפורסמים במדע, 1956. עמ' 241–247.